Articolele 120 și 121 – Agenții locali Comisia și SEAE au adoptat alte norme de punere în aplicare privind condițiile de încadrare în muncă și securitatea socială aferente agenților locali care își desfășoară activitatea în delegații. SEAE a adoptat, de asemenea, alte norme de punere în aplicare privind metoda de adaptare a remunerațiilor.

Titlul VI – Consilierii speciali

Articolele 5, 123 și 124 – Consilierii speciali Comisia a adoptat norme de punere în aplicare privind consilierii speciali.

Titlul VII – Asistenții parlamentari

Articolul 125 – Asistenții parlamentari Parlamentul European a adoptat măsuri de punere în aplicare prin decizie internă în scopul aplicării dispozițiilor privind asistenții parlamentari.

*****

Referitor la convergența în ceea ce privește subiectele vizate de normele de punere în aplicare, reiese din cele de mai sus că a existat o convergență suplimentară între instituții în cursul perioadei de raportare. O astfel de convergență a fost mai mare în ceea ce privește subiectele în care majoritatea instituțiilor adoptaseră deja norme în perioada de raportare precedentă sau anterior acesteia, alte instituții urmându-le exemplul. Este vorba, în special, de următoarele subiecte: tipurile de posturi și denumirea posturilor, comitetele, combaterea hărțuirii, formarea, concediul pentru interese personale, timpul de lucru, activitatea cu normă redusă, munca de la distanță, alocația pentru locuință acordată printr-o decizie specială, cheltuielile de delegație și de deplasare în interes de serviciu.

A existat o anumită convergență, mai limitată însă, și în ceea ce privește următoarele subiecte: sănătatea și siguranța, transferul, etica și integritatea, recrutarea înalților funcționari, vizita medicală anuală, împrumuturile și avansurile, precum și procedurile disciplinare.

Noile subiecte introduse în perioada de raportare au fost: egalitatea de șanse, pensionarea anticipată, mobilitatea funcționarilor repartizați într-o țară terță, măsurile de natură socială pentru agenții temporari și contractuali, precum și metoda de adaptare a remunerațiilor agenților contractuali repartizați într-o țară terță.

b) Registrul administrat de Curtea de Justiție a Uniunii Europene

Din luna februarie 2014, registrul normelor adoptate de autoritatea împuternicită să facă numiri a fiecărei instituții și agenții este pus la dispoziția publicului prin intermediul aplicației online „Centrul de resurse de comunicare și informare pentru administrații, întreprinderi și cetățeni (CIRCABC)”, care poate fi accesat prin intermediul unui cont dedicat EU-Login.

Registrul a stabilit următoarea structură a documentului:

Titlu Descriere 1. Statutul funcționarilor și RAA „Acestea sunt regulamentele aplicabile funcționarilor Uniunii Europene și regimul aplicabil celorlalți agenți ai Uniunii”. 2. Norme generale „Acestea sunt norme adoptate de Consiliul Uniunii Europene sau acte delegate adoptate de Comisia Europeană în vederea aplicării Statutului funcționarilor și sunt aplicabile personalului instituțiilor și agențiilor Uniunii.” 3. Norme stabilite de comun acord „Anumite articole din Statutul funcționarilor se referă în mod expres, pentru aplicarea lor, la norme stabilite de comun acord între instituții. Aceste norme sunt adoptate în exact același mod de fiecare instituție, iar președintele Curții de Justiție stabilește, în final, acordul comun al instituțiilor.” 4. Dispoziții generale de punere în aplicare „În cazul în care Statutul funcționarilor prevede în mod expres acest lucru, fiecare instituție își adoptă propriile dispoziții generale de punere în aplicare a articolelor din Statutul funcționarilor, după consultarea Comitetului pentru personal și după obținerea avizului Comitetului pentru Statutul funcționarilor. Anumite texte sunt adoptate, de asemenea, de către instituții sub forma unor «dispoziții generale de punere în aplicare» fie în cazul în care anumite articole din Statutul funcționarilor prevăd „dispoziții de punere în aplicare”, fie în cazul în care dispozițiile statutare nu sunt suficient de explicite încât să fie aplicate în mod direct.” 5. Alte norme de punere în aplicare „Acestea sunt texte adoptate de fiecare instituție pentru a pune în aplicare Statutul funcționarilor și nu sunt nici norme stabilite de comun acord, nici dispoziții generale de punere în aplicare.”

Normele de la fiecare titlu sunt organizate pe instituții, existând un folder comun pentru agențiile Uniunii Europene. Unele instituții și-au organizat mai detaliat normele de punere în aplicare în subfoldere, în funcție de subiect.

În ceea ce privește agențiile, normele de punere în aplicare ale acestora se regăsesc în registru la titlurile „General implementing provisions (GIP)” („Dispoziții generale de punere în aplicare”) și „Other implementing rules (IR)” („Alte norme de punere în aplicare”) în folderul comun „European Union agencies” („Agențiile Uniunii Europene”).

Folderul conține subfoldere pentru:

·„Commission’s agreements ex ante on GIP derogated” („Acordurile ex ante ale Comisiei privind dispozițiile generale de punere în aplicare pentru care se acordă o derogare”) și, respectiv, „Commission’s agreements ex ante on IR derogated” („Acordurile ex ante ale Comisiei privind normele de punere în aplicare pentru care se acordă o derogare”), descrise ca „Agreements applicable to all agencies. Agreements applicable to executive agencies. Agreements applicable to decentralised agencies and joint undertakings.” („Acorduri aplicabile tuturor agențiilor. Acorduri aplicabile agențiilor executive. Acorduri aplicabile agențiilor descentralizate și întreprinderilor comune”). Aceste subfoldere sunt divizate în continuare în funcție de subiect.